ชอบบรรยากาศร้านนี้มากค่ะ เงียบสงบและนั่งสบาย ตกแต่งสวยดีค่ะ

พอดีซื้อดีลของร้านนี้ไว้ค่ะ ตอนไปถึงพนักงานบอกว่าเมนูที่ซื้อไว้หมดพอดี เลยต้องมาวันอื่น ทางร้านขอโทษด้วยการให้สั่งเครื่องดื่มฟรีค่ะ พนักงานพูดจาดีและบริการดีมาก ทำให้เราไม่เสียอารมณ์เลยค่ะ

ที่สั่งคือ Hot Matcha Latte 
ชาเขียวร้อนรสนมๆ ไม่ค่อยหวานเท่าไหร่ แต่ส่วนตัวเราต้องการความหวานอีกนิดค่ะ

ส่วนเมนูที่ซื้อไว้คือ Miso Pork Rice Bowl + Crab Louis Salad 
รออาหารนานเหมือนกัน ข้าวหน้าหมูมิโสะมาชามใหญ่มาก ข้าวไม่ใช่ข้าวญี่ปุ่นแต่ก็นุ่ม ส่วนเนื้อหมูมิโสะไม่ค่อยเหมือนที่คิดเท่าไหร่ รสค่อนข้างเผ็ดไปนิด หมูไม่ได้ถึงกับนุ่มละลายในปากแต่ก็ไม่เหนียวค่ะ ทานกับไข่ออนเซ็นเยิ้มๆ ให้กิมจิและผักกาดฝอยมาด้วย 

ส่วนสลัด สีสันน่าทาน มาชามใหญ่มากเหมือนกัน ผักกาดกรอบๆ มะเขือเทศ และผักต่างๆ ใส่เนื้อปูชิ้นใหญ่ ให้เยอะดีค่ะ มีเบคอนเกรียมนิดๆ ทุกอย่างเข้ากับน้ำสลัดเค็มๆ คล้ายๆ ซีซาร์ ชอบจานนี้ค่ะ

สุดท้าย Lychee Soda 
อันนี้เป็นบริการจากทางร้านเป็นพิเศษ น่าจะเป็นการขอโทษรอบสองก็ไม่แน่ใจค่ะ เป็นน้ำลิ้นจี่โซดาซ่าๆ เย็นชื่นใจ รสลิ้นจี่อ่อนๆ ไม่หวานเกิน สดชื่นดีค่ะ

โดยสรุป บางเมนูที่ลองอาจจะยังไม่ถูกใจมาก แต่มื้อนี้อิ่มและคุ้มมากค่ะ